Agent 007 vraća se na posao u 22. filmskoj avanturi britanskog tajnog agenta Jamesa Bonda
Razgovor sa zvijezdom filma Danielom Craigom i redateljem Marcom Forsterom o filmu "Quantum of Solace", 'Zrno utjehe'
Po prvi put u dugom serijalu filmova o Jamesu Bondu, novi je film izravni nastavak prethodnog. U hitu iz 2006, "Casino Royale", agent 007 je prekršio jedno od svojih temeljnih pravila upustivši se u vrlo emotivnu vezu s Vesper, ženom koju jedna tajna zločinačka organizacija ucjenom navede da izda Bonda. U svojem drugom pojavljivanju kao 007, Daniel Craig objašnjava da Quantum of Solace nastavlja točno od tragičnog kraja prethodnog filma: "Uvijek se osjećalo da je kraj Casina Royale početak nečega: smrt Vesper, ideja o izdaji, pa i ta organizacija, Quantum, koju istražuju ... to je bio nezavršen posao i morali smo povezati konce i završiti priču. Bilo mi je jasno da moramo sve te stvari 'pokriti' i stvarno je bilo lako vratiti se u tu ulogu". U uzbudljivom zapletu koji ga vodi preko kontinenata, Bond se baca u potjeru za tajnovitim šefom Quantuma, Dominicom Greeneom, koga glumi francuski glumac Mathieu Amalric. U toj se potrazi udruži s ljepoticom Camille, koju tumači ukrajinska glumica Olga Kurylenko. Tu su sve tradicionalne značajke serijala o Bondu: vratolomne jurnjave i nevjerojatni bjegovi iz sigurne smrti. Daniel Craig uživa u fizičkoj strani tumačenja lika ovog tajnog agenta i kaže da mnoge scene u kojima skače s krova ili pada kroz staklenu kupolu izgledaju vrlo uvjerljivo upravo zato što on stvarno i radi najveći dio svojih akcijskih scena. Redatelj Marc Forster novajlija je u žanru špijunskih trilera. Njegova ranija ostvarenja uključuju dramu "Monsters Ball", te prošlogodišnju adaptaciju književnog predloška "The Kite Runner". Ovaj švicarski filmski autor, rodom iz Njemačke, kaže da on doživljava Bonda kao mješavinu akcija i emocija: "Mislim da je on vrlo silovit lik; mislim da dio njegove unutrašnje boli proizlazi upravo iz te silovitosti, a i da njegov odnos prema ženama nije baš najzdraviji. Na neki način između Bonda i zlikovca postoji izvjesno preklapanje. Ranije, tijekom Hladnog rata, postojala je jasna linija između dobrih i loših. Sada je teže ocijeniti tko je dobar, a tko loš, kao i za što se stvarno zalažu i rade te tajne agencije; da li one zaista čuvaju zemlju ili služe interesima nekolicine? Kako se Bond uklapa u to?" Daniel Craig kaže da postoji još mnogo priča o Jamesu Bondu, te se nada da će ponovno glumiti tog tajnog agenta. U filmu "Quantum of Solace" Dame Judi Dench ponovno tumači šeficu britanske obavještajne službe, 'M'. Giancarlo Giannini je Bondov saveznik na terenu, Jeffrey Wright je američki agent Felix Leiter, dok mlada Gemma Arterton vrlo impresivno tumači Strawberry Fields. Glazbu za film je skladao David Arnold.